钦定古今图书集成/理学汇编/文学典/第125卷 > 《多文为富赋》〈以儒者崇学多以为富为韵〉文彦博
## 钦定古今图书集成/理学汇编/文学典/第125卷 > 《多文为富赋》〈以儒者崇学多以为富为韵〉文彦博

稽先王之训，见君子之儒。取多文以为美，体至富以
宁殊。蕴之则独善于身，不失其所；施之则兼济于物，
无得而逾。鲁哀公道在崇儒，孔宣父心存化下。将令
德之广矣，必使道之行也。以为勤诸博学，式彰乎善
莫大焉；类彼多藏，自取乎文为贵者。由是笃行无倦，
修辞罔穷。所谓学成而上，抑亦禄在其中。韫玉俟时“我则非道而弗处；怀珠待价，我则惟德而是崇。岂假
徇财，爰因嗜学？虽云既富而且庶，实在怀忠而抱朴。
博文者自显丰盈，昧道者堪讥龌龊。抱义而处，宁须
陆海之珍；藏器于身，便是荆山之璞。盈非损志，用本
患多，匪予求而予取，假如切以如磋。修身践言，信满
堂而可守；浸仁沐义，谅润屋以难过。”则知富于文者，
其富为美；富于财者，其富可鄙。故往籍之攸载，俾来
者之所履。发论甚嘉，垂谟有以；进德修业，谅多积以
攸同。温故知新，岂厚亡之足比。莫不郁郁斯盛，彬彬
有为。且常同于富赡，又曷见于盈亏。雅符怀宝之人，
惟遵于道；岂类穷奢之士，必速于危。懿夫学海腾芳，
儒林挺秀。彰圣教之不坠，见文风之是茂。宁虞丧宝，
罔同于无德而贪；讵比浮云，岂并乎不义而富。